
拄著困難的時陣
    俗語講：做牛就愛拖，做人就愛磨。各位評判老師，各位同學逐
家好，我是○號，今仔日我欲演說的題目是「拄著困難的時陣。」  
    人講：「一人煩惱一項，無人煩惱相仝！」六月的中晝時，天氣燒熱， 親像是火燒埔，毋過我看到眠床頂的阿母，心肝親像冰角仝款，毋知欲按怎？阿母，你敢知？彼暝，佇夜市仔做生意的時陣，阿爸看你昏去，生意也袂得顧，伊誠緊張隨三步作兩步走，趕緊共你送去病院，醫生講你的身體傷忝頭，年久月深袂堪得，予阮逐家一粒頭兩粒大！

隔轉工，面憂憂的阿爸緊走去廟裡跋桮，看著阿爸一面跋，一面
共佛祖講，一擺閣一擺，攏是笑桮，我佇邊仔袂安心一直問：「哪會按
呢？阿母是按怎啦？」落尾阿爸才講：「佛祖講你阿母無代誌啦！」紲
落來，看著阿爸對橐袋仔撏一百箍出來添油香，一个錢拍二四个結，
儉腸捏肚的阿爸，原來拄著困難的時陣，嘛是誠慷慨！
    講到烏焦瘦的阿爸，自從伊失業沒頭路，這幾年來，不時看伊憂
頭結面，彼種表情予我一生難忘！好佳哉阿母有好手藝，若講著煮食
，毋是我咧臭彈，阿母煮食的功夫真正是一流的，定定予我喙瀾㴙㴙
滴，毋管是煎的、炒的、滷的….，逐項料理，袂輸餐廳的總鋪師咧！
逐家攏對伊呵咾甲會觸舌。
    原本阿母是為著欲予阮姐弟仔食飽閣食巧，會定定換菜色，學新的物件煮予阮食，真𠢕煮料理的阿母，才去夜市仔擺攤做生意趁錢，阮才袂枵腹肚，爸母做甲大粒汗小粒汗，規工無閒東無閒西，有當時仔我會主動欲去夜市共恁鬥跤手，毋過，阿爸你攏叫我：「佇厝裡好好仔讀冊著好。」
    逐擺我攏問in：「佇夜市仔規年迵天做生意真艱苦，甘講無想欲換頭路？」阿爸攏笑笑仔共我講：「一日徙栽，三日徛黃，這个工課予逐家袂枵腹肚。」我看阿爸阿母遮爾拍拚咧趁錢，心內嘛共家己講：「天下無難事，只驚有心人」，咱若想欲佇社會上佮人徛起，拄著困難的時陣，愛堅持、認真去做，相信萬項代誌攏有成功的機會。拄著困難的時陣，天無絕人之路，有心拍鐵鐵成針。今仔日我的演說到遮結束，感謝各位！

